ПОЧЕЛА ИЗРАДА ПЛАНА РАЗВОЈА ОПШТИНЕ ЖИТОРАЂА

Општина Житорађа одабрана је као једна од пет општина (заједно са општинама Љубовија, Жабари, Неготин и Прешево) за пружање стручне и техничке помоћи у изгради главног планског документа на нивоу јединица локалне самоуправе : Плана развоја општине Житорађа за период од 2023. до 2030. године. Пројекат ”Платформа за одрживо управљање јавним финансијама” ( ”Accountable Public Finance Management Platform”) у оквиру ког је општина Житорађа селектована да приступи процесу израде Плана развоја општине за период од 2023. до 2030. године спроводи Програм за развој Уједињених нација (UNDP) а финансира организација ”Словачка помоћ” (SlovakAid). У циљу реализације својих законских обавеза, у складу са Законом о планском систему Републике Србије (2018), општина Житорађа усвојила је Одлуку о приступању изради Плана развоја општине Житорађа за период од 2023. до 2030. године и образовала Координациони тим за израду Плана развоја општине.

План развоја општине Житорађа је кључни документ развојног планирања и у оквиру пројекта који ће се спровести на територији општине у периоду од 1. децембра 2022. године до 30. септембра 2023. године биће формиране тематске радне групе које ће у сарадњи са консултантом УНДП-а радити на дефинисању визије, приоритетних циљева и мера Плана развоја општине. Такође, заинтересоване стране односно сви актери у локалној заједници биће укључени у рад тематских радних група и у дефинисање визије, циљева и мера Плана развоја општине за период од 2023. до 2030. године. Општина Житорађа ће активно радити на испуњавању својих законских обавеза када је у питању партиципативност и транспарентност процеса израде Плана развоја. Партиципативност процеса обезбедиће се укључивањем грађана у процес селекције визије, циљева и мера а транспарентност процеса израде обезбедиће се благовременим, потпуним и квалитетним обавештавањем јавности о спроведеним активностима у оквиру процеса израде Плана развоја општине Житорађа.